Flemming Møller Mortensen (S), 2010-01-26:
Socialdemokraterne støtter det beslutningsforslag, der er fremsat her, for det imødekommer såvel forbedringer i anmeldelsesproceduren hos politiet, lovgrundlaget samt den vigtige offerhjælp og vejledende indsats i forbindelse med hadforbrydelser.
Det er naturligvis helt uacceptabelt, at mennesker overfaldes og krænkes uanset årsagen, men det har bestemt skærpende karakter, når det sker af rent had til en given hudfarve, religion eller seksuel orientering m.v., særlig når vi ved, hvorledes disse overfald ofte skyldes uvidenhed og ubegrundet frygt.
Det er derfor også en problematik, der er vigtig at få kortlagt omfanget af og i langt højere grad, end det sker i dag.
De betyder helt konkret, at gerningsmænd bag hadforbrydelser går fri på grund af manglende anmeldelse, eller at de modtager en straf for simpel vold, uden at der er en skærpelse for hadforbrydelse.
Justitsministeriets offerundersøgelse fra maj 2009 viser, at 14 pct. af alle voldsofre pegede på racisme eller homofobi som den direkte årsag til overfaldet.
Samtidig indberetter Politiets Efterretningstjeneste årligt kun omkring 100 hadforbrydelser i Danmark.
Det er en absolut nødvendighed, at regeringen sikrer, at vi fremover får registreret hadforbrydelser, så vi kan få mindsket den store afstand, der i dag viser sig mellem registrerede hadforbrydelser hos politiet og de mange anonyme tilsagn om hadforbrydelser, der indløber på f.eks. Københavns Kommunes hjemmeside, der registrerer diskrimination.
Justitsministeren tilkendegiver i et svar på et § 20-spørgsmål, nr. 663 fra maj måned 2009, at politiets nye sagsbehandlingssystem vil løse registreringsproblemet, da det vil bede sagsbehandleren hos politiet om at udfylde et særligt felt til registrering om mulige hadforbrydelser.
Jeg er tilfreds med, at dette skridt bliver taget, men jeg mener ikke, at det er tilstrækkeligt, så længe voldsofre og lignende ikke spørges direkte.
Der er i stedet tale om at placere et skønsspørgsmål hos en sagsbehandler, efter at anmeldelsen er indgivet.
Det pålægges under alle omstændigheder justitsministeren og regeringen at sikre, at procedurerne præciseres og ikke mindst, at politiet modtager den rette efteruddannelse, så der rejses den rette opmærksomhed mod hadforbrydelser.
Grundet disse forbrydelsers ofte ydmygende karakter vil det eksempelvis være nødvendigt, at politifolk er opmærksomme på direkte så vel som indirekte indikationer på hadforbrydelser hos ofrene.
Socialdemokraterne støtter derfor også op om beslutningsforslagets del om oprettelsen af en taskforce i politiet, hvor specialiseret viden kan koncentreres og sættes ind i efterforskningen så vel som i forebyggelsesindsatsen.
Det er vigtigt at adressere de komplicerede problematikker, der optræder ved disse hadforbrydelser.
Det skal bl.a. ske ved, at der ændres i straffelovens § 81, nr. 6, så det tilføjes, at hvor gerningen har baggrund i køn, alder eller handicap, er det en skærpende omstændighed på linje med tro, seksuel orientering, etnicitet m.v. Med hensyn til kønspørgsmål er det vigtigt at afdække, hvorledes loven tolker hadforbrydelser mod transkønnede, som i dag er en særlig udsat gruppe.
Det bør således overvejes, om betegnelsen køn skal erstattes med betegnelsen kønsidentitet, så hadforbrydelser på transkønnede kan rubriceres som hadforbrydelser.
Vi mener dog, at der i denne indsats ydermere skal implementeres et element af forebyggelse, der skal modarbejde racisme, homofobi m.v., før det usaglige had udvikler sig til overfald.
Senest har debatten handlet om homofobi i fodboldmiljøet, hvor det med al tydelighed fremgår, at der i visse kredse er et ubegrundet had, som til dels kunne forebygges med oplysning eksempelvis af sportens egne organisationer.
Som det fremgår, støtter Socialdemokraterne beslutningsforslaget.